L-għajn tal-għerf L-għerf kollu ġej mill-Mulej , u qiegħed miegħu għal dejjem. Ramel il-baħar, qtar ix-xita, u jiem l-eternità, min jista' jgħoddhom? L-għoli tas-smewwiet, il-wisa' tal-art, l-abbiss, u l-għerf, min jista' jiflihom? L-għerf kien maħluq qabel kollox, u l-għarfien bil-għaqal kien minn dejjem. Għajn ta' għerf hi kelmet Alla fl-għoli tas-smewwiet, u triqatu huma l-kmandamenti ta' dejjem. Il-bidu tal-għerf lil min ġie mgħarraf, u l-għeġubijiet tiegħu min jafhom? Lil min intwera tagħlim l-għerf? U min fehem il-kotra ta' triqatu? Wieħed hu għaref; u hu ta' biża' kbir meta joqgħod fuq it-tron tiegħu, il-Mulej. Il-Mulej innifsu ħalaq l-għerf, rah u qiesu, u xerrdu fuq dak kollu li għamel. L-għerf qiegħed ma' kull bniedem skont id-don tiegħu, u qassmu lil dawk li jħobbuh. Il-biża' ta' Alla Il-biża' tal-Mulej hu glorja u foħrija, hu ferħ u kuruna ta' hena. Il-biża' tal-Mulej iferraħ il-qalb, u jnissel ferħ, hena u ħajja twila. Min jibża' mill-Mulej imur tajjeb fl-aħħar jiem, u jkun imbierek f'jum mewtu. Il-bidu tal-għerf hu l-biża' tal-Mulej, u għal dawk li jemmnu nħalaq magħhom f'ġuf ommhom. Bena daru għal dejjem fost il-bnedmin, u lejn ulied il-bniedem jibqa' fidil. Il-milja tal-għerf hu l-biża' tal-Mulej, u jxebba' l-bnedmin bil-frott tiegħu. Jimlielhom darhom kollha b'dak li tixtieq qalbhom, u l-imħażen tagħhom bil-frott li jnissel. Kuruna ta' għerf hu l-biża' tal-Mulej, u minnu jikbru sliem u saħħa tajba. Il-Mulej ra l-għerf u qiesu, u bagħat xita ta' tagħlim u għarfien, u lil dawk li jżommuh taħt idejhom jgħollihom fil-glorja. L-għerq tal-għerf hu l-biża' tal-Mulej, u l-friegħi tiegħu għomor twil. Il-biża' tal-Mulej ineħħi d-dnubiet, min iżomm sħiħ ibiegħed kull korla. Sabar u rażan L-għadab inġust ħadd ma jista' jiġġustifikah, għax meta fl-għadab ixaqleb il-miżien, ikun it-telfien tal-bniedem. Il-bniedem ta' sabar iżomm sħiħ sa ma jasal iż-żmien, u fl-aħħar ifeġġ għalih il-ferħ. Iżomm kliemu moħbija sa ma jasal iż-żmien, u l-għaqal tiegħu jkun fuq fomm il-kotra. Għerf u ġustizzja Fit-teżori tal-għerf jinsabu qwiel ta' tagħlim, imma l-midneb jistmerr jaqdi 'l Alla. Jekk għandek għal qalbek l-għerf ħares il-kmandamenti, u l-Mulej jipprovdihulek bil-kotra. Għax il-biża' tal-Mulej hu għerf u tagħlim, u jogħġbu l-bniedem fidil u umli. Tkunx wieħed li ma joqgħodx għall-biża' tal-Mulej u tidħolx għalih b'żewġt iqlub. Turix wiċċ b'ieħor quddiem in-nies, u għasses fuq kliem fommok. Tgħollix lilek innifsek, li ma tmurx taqa' u ġġib l-għajb fuqek. Il-Mulej jikxef il-moħbi tiegħek, u jbaxxik f'nofs il-ġemgħa, talli ma tkunx wasalt għall-biża' tal-Mulej, u kellek qalbek mimlija qerq.